Hierdie essay is as gesprek by US Woordfees 2016 aangebied. Dit word gepubliseer met skyfies wat die skrywer gedurende sy lesing aangewend het.
2. Die gebruik van 'n lens is ‘n besluit om te fokus op een objek, om sodoende hierdie objek te vergroot ten einde sy besonderhede te openbaar sonder om ander voorwerpe in sy omgewing te ignoreer, al bly hulle in die periferie en bly hulle dikwels ietwat dof, ietwat uit fokus uit. Sommige van julle mag Sean Connery erken as 'n monnik wat so 'n instrument gebruik het.
3b. Violence and social orders is 'n boek deur drie Amerikaanse navorsers, North, Wallis en Weingast, wat belangstel in die geskiedenis van die nasie-staat en die rol wat instellings in daardie geskiedenis gespeel het. Van tyd tot tyd verskyn daar 'n boek wat ons, deur die uniekheid van sy teorie, die geskiedenis laat sien soos ons dit nog nie tevore gesien het nie. ‘n Goeie voorbeeld is bogenoemde boek, wat gebruik maak van wat ek die NWW-lens sal noem.
5. Die NWW-lens behou 'n fokus op geweld – in die besonder op interne kollektiewe geweld binne 'n staat.
Alle samelewings sukkel met die probleem van geweld, sê die outeurs. Ongeag ons genetiese samestelling bly die moontlikheid dat sommige individue gewelddadig sal optree, 'n sentrale probleem vir enige groep. Geen samelewing los die probleem van geweld op deur die uitskakeling van geweld nie; op sy beste kan dit beperk en bestuur word.